上顧大夫
作者：貫休
朝代：唐

paragraphs: 碧海漾仙洲，驪珠外無寶。
一岳倚青冥，羣山盡如草。
君侯聖朝瑞，動只關玄造。
誰云倚天劍，含霜在懷抱。
誰云青雲險，門前是平道。
洪民亦何幸，里巷清如掃。
至化無經綸，至神無祝禱。
即應炳文柄，孤平去浩浩。
即應調鼎味，比屋堪封保。
野人慕正化，來自海邊島。
經傳髻裏珠，詩學池中藻。
閉門十餘載，庭杉共枯槁。
今朝投至鑒，得不傾肝腦。
斯文如未精，歸山更探討。